El Butlletí Oficial de l'Estat del dia 29 de març de 2020 ha publicat el Reial decret llei 10/2020, de 29 de març, pel qual es regula un permís retribuït recuperable per a les persones treballadores per compte aliè que no prestin serveis essencials, per tal de reduir la mobilitat de la població en el context de la lluita contra la COVID-19.
Es tracta d'una nova mesura de contenció de la mobilitat dels treballadors, amb la finalitat de prevenir contagis de la malaltia, però aquesta vegada acudint a una tècnica diferent a l'emprada en un primer moment en el Reial decret llei 8/2020, de 17 de març, de mesures urgents extraordinàries per fer front a l'impacte econòmic i social de la COVID-19.
En el Reial decret llei 8/2020 es va establir un procediment d'expedients de regulació temporal d'ocupació (ERTO), que considera com a força major la suspensió o la cancel·lació d'activitats, el tancament temporal de locals d'afluència pública, les restriccions en el transport públic i, en general, de la mobilitat de les persones i/o les mercaderies, la manca de subministraments que impedeixin greument continuar el desenvolupament ordinari de l'activitat, o bé situacions urgents i extraordinàries degudes al contagi de la plantilla o l'adopció de mesures d'aïllament preventiu decretades per l'autoritat sanitària.
Quan aquestes situacions quedin prou acreditades, i en els termes que estableix el Reial decret llei 9/2020, de 27 de març, les empreses han de sol·licitar l'ERTO i els treballadors afectats passen a ser beneficiaris de la prestació per desocupació que el mateix Reial decret llei 8/2020 regula.
Per tant, aquests treballadors afectats pels ERTO cessen temporalment la prestació de serveis i passen a percebre la prestació per desocupació que en cada cas correspongui -recordem que se suprimeix en aquesta ocasió l'exigència d'un període mínim de cotització previ-, i es reincorporaran a les seves empreses un cop hagi finalitzat l'estat d'alarma en els termes que en aquest moment s'estableixin.
No obstant això, per a tots els treballadors per compte aliè que no es trobin en la situació que hem assenyalat en el paràgraf anterior i sempre que no puguin desenvolupar la seva activitat mitjançant teletreball o altres modalitats no presencials i no pertanyin a sectors qualificats directament o indirectament com essencials pel Reial decret llei 10/2020, es disposa una mesura ben diferent: els contractes de treball d'aquests treballadors no se suspenen -conseqüentment, a diferència dels afectats per les mesures introduïdes pel Reial decret llei 8/2020, no estaran en situació legal d'atur-, però han de gaudir obligatòriament d'un permís retribuït recuperable entre els dies 30 de març -en cas que fos impossible aturar immediatament l'activitat aquest dia, es farà a partir del dia 31 de març- i 9 d'abril.
Queden fora d'aquesta nova mesura els treballadors el contracte dels quals es trobi suspès per incapacitat temporal o per altres causes establertes legalment.
Tampoc s'aplicarà als treballadors de les empreses adjudicatàries de contractes d'obres, serveis i subministraments del sector públic que siguin indispensables per al manteniment i la seguretat dels edificis i la prestació adequada dels serveis públics.
Per tant, i pel que fa a l'alta i la cotització a la Seguretat Social d'aquests treballadors, considerant que el contracte de treball no se suspèn i es manté el dret a cobrar les seves retribucions, incloent-hi el salari base i els complements salarials, és procedent mantenir-los en alta i cotitzar de la mateixa manera que es faria si estiguessin prestant efectivament serveis.
Això afecta, com s'ha dit, a tots els treballadors per compte d'altri que prestin serveis en empreses o entitats del sector públic o privat en què l'activitat no hagi estat paralitzada com a conseqüència de la declaració de l'estat d'alarma establerta pel Reial decret 463/2020, de 14 de març, amb les exclusions que hem assenyalat en el paràgraf anterior.
Un cop transcorregut el període establert per a aquest permís retribuït recuperable, els treballadors s'han de reincorporar -si no es modifica el que disposa aquest nou Reial decret llei 10/2020- als seus llocs de treball, i han de recuperar a partir d'aquest moment, i fins al dia 31 desembre de 2020, les hores corresponents al permís esmentat Aquesta recuperació s'ha de negociar en un període de consultes obert a aquest efecte entre l'empresa i la representació legal dels treballadors, que ha de tenir una durada màxima de set dies.
En cas que no existeixi aquesta representació legal, s'ha de formar -en un termini màxim de cinc dies- una comissió amb els sindicats més representatius del sector i, si no, una comissió formada per tres treballadors de l'empresa.
L'acord ha d'establir la recuperació, en tot o en part, del temps de treball corresponent al permís gaudit pels treballadors, així com el període de referència i el preavís necessari a les persones afectades sobre la concreció dels períodes de recuperació.
Si no s'aconsegueix cap acord, l'empresa ha de notificar a la comissió i als treballadors, dins dels set dies següents a l'acabament del període de consultes, la decisió sobre la recuperació de les hores de treball no prestades durant l'aplicació del permís.
La mesura, per tant, es concreta en una distribució irregular de la jornada derivada de la imposició d'un permís retribuït no recuperable.
No obstant això, la conseqüència no pot comportar, en cap cas, un increment de la jornada màxima anual establerta ni l'incompliment dels períodes mínims de descans diari i setmanal establerts en la llei i el conveni col·lectiu, l'establiment d'un termini de preavís inferior al que recull l'article
34.2 del TRLET ni la vulneració dels drets de conciliació de la vida personal, laboral i familiar reconeguts legalment i convencionalment als treballadors.
En matèria de Seguretat Social, per tant, tampoc no hi ha alteració de les bases de cotització dels treballadors en els mesos en què s'hagi ampliat la jornada com a mecanisme de compensació de les hores deixades de treballar per aplicació del permís obligatori, ja que aquestes hores no seran retribuïdes en els mesos en què es facin per haver-ho estat ja anticipadament durant el gaudi d'aquest permís.
En conseqüència, la remuneració dels treballadors en aquests mesos de recuperació no es veurà incrementada per aquesta causa i les seves bases de cotització, tampoc.
La norma conté, a més, algunes determinacions interessants:
Per finalitzar, l'annex del Reial decret llei 10/2020 conté el llistat de treballadors per compte d'altri als quals no és aplicable el permís retribuït recuperable que regula, perquè entén que els serveis que presten tenen caràcter d'essencials, ja sigui de manera directa o indirecta.
Les persones excloses són les següents: